Ärtynyt suoli

Ärtyvän suolen oireyhtymästä (myös ärtyneen suolen oireyhtymä, englanniksi IBS, irritable bowel syndrome) käytettiin aiemmin nimeä ärtyvä paksusuoli (irritable colon), mutta nykyisin tiedetään, että oireita voi esiintyä myös ohutsuolessa. Vatsakipu, ulostamishäiriöt ja turvotuksen tunne ovat ärtyvän suolen oireyhtymän pääoireita. Vatsaoireiden esiintyvyys on lisääntynyt. 

Ärtyvän suolen oireyhtymässä esiintyy tyypillisesti suolirauhasten vaurioita. Columbian yliopistossa vuonna 2016 valmistuneen tutkimuksen mukaan osa tapauksista liittyy gluteenia sisältävien viljojen aiheuttamiin suolen seinämän vaurioihin. Vehnästä, rukiista ja ohrasta vatsaoireita sekä väsymyksen, päänsäryn ja muistihäiriöiden kaltaisia neurologisia oireita saavilta ei-keliaakikoilta löytyi tulehduksesta ja suolen epiteelisolujen vaurioitumisesta kertovia biomarkkereita. Tutkijat pitävät todennäköisenä, että merkkiaineiden lisääntyminen johtuu siitä, että verenkiertoon pääsee mikrobeja vaurioituneen suolen seinämän kautta.

Myöskään niin sanotut FODMAP-hiilihydraatit eivät pilkkoidu ja imeydy riittävän hyvin ohutsuolessa potilailla, jotka kärsivät ärtyvän suolen oireyhtymästä. Ne kulkeutuvat tämän vuoksi pilkkoutumattomana paksusuoleen, jossa ne alkavat käydä. Käymisestä aiheutuu turvotusta, kipua, ripulia ja muita vaikeita oireita.. Myös matala D-vitamiinitaso voi pahentaa oireita.

Ärtyvän suolen oireyhtymä ei aiheuta kuolemanvaaraa, mutta siihen usein liittyvät kivut saattavat alentaa potilaiden toimintakykyä ja elämänlaatua yhtä paljon kuin monet odotettavissa olevan elinikää laskevat sairaudet. Ärtyvän suolen oireista kärsivillä potilailla esiintyykin enemmän masennusta ja ahdistuneisuutta kuin muulla väestöllä. Edellä mainitut tekijät saattavat johtaa krooniseen stressiin, joka vaikuttaa suolistomikrobien lajikoostumukseen ja lisää haitallisesti suolen läpäisevyyttä.

Hoito 

Oireyhtymään ei tunneta kaikille tehoavaa hoitoa. Jos suoli ärtyy gluteenipitoisten ruokien, kuten vehnän, rukiin ja ohran nauttimisen yhteydessä, tulehduksen aiheuttamat vauriot paranevat ja oireet helpottavat merkittävästi puolen vuoden kuluttua gluteenipitoisen ruoan nauttimisen lopettamisesta.

Ärtynyttä suolta on hoidettu perinteisesti kuituvalmisteilla, mutta niiden teho on osoittautunut vähäiseksi. Myös muiden ärtyvän suolen oireyhtymän hoitoon käytettyjen lääkkeiden teho on osoittautunut huonoksi.. Useissa tutkimusyhteenvedoissa on havaittu, ettei kuitupitoisen ravinnon nauttiminen lievitä myöskään ärtyvän suolen oireyhtymään liittyvää ummetusta.

Ärtyvän suolen oireyhtymää ei voi parantaa myöskään leikkauksella. Liikunnan on todettu kuitenkin lievittävän oireita joissain tapauksissa.

Rentoutustekniikoista ja kognitiivisesta käyttäytymisterapiasta on hyötyä niille potilaille, jotka kokevat IBS:n liittyvän stressiin. On vaikea arvioida, johtuuko IBS stressistä tai johtuuko stressi IBS:stä, koska suoliston tervehtyminen parantaa myös ärtyvän suolen oireyhtymään usein liittyvät keskushermosto-oireet kuten stressin ja levottomuuden.

Väärät diagnoosit

Julkaistu tutkimus on osoittanut, että jotkin heikot hoitotulokset johtuvat siitä, että ripuli on väärin diagnosoitu ärtyvän suolen oireyhtymäksi. Tavallisia esimerkkejä ovat tarttuvat taudit, keliakia , Helicobacter pylori, ja loiset.

Keliakia erityisesti on usein diagnosoitu väärin ärtyneeksi suoleksi. American College of Gastroenterology suosittelee, että kaikilta potilailta, joilla on IBS-oireita, testataan keliakia.

Sappihappojen imeytymishäiriö on myös usein tulkittu ärtyvän suolen oireyhtymäksi potilailla, joilla on ripuli vaivana. Sappihappojen imeytymistutkimustestit (SeHCAT) osoittavat, että noin 30 prosentissa tapauksia D-IBS on tämä sairaus, ja usein sappihappoja sitovat lääkkeet antavat hyvän hoitovasteen.

Tiettyjen rauhoittavien ja unettavien lääkkeiden krooninen käyttö, erityisesti bentsodiatsepiinien, voi aiheuttaa ärtyvää suolta muistuttavia oireita, jotka voivat johtaa virheelliseen ärtyneen suolen oireyhtymän diagnoosiin.

Lähteet
Lääkärin CD 1/2005, Kustannus Oy Duodecim

Viitteet

Aiheesta muualla
 Ärtyvä suoli
 Ärtyvän suolen oireyhtymä

Ruoansulatuselinten sairaudet
Oireyhtymät